നവോത്ഥാന നായകനായിരുന്നുവെങ്കില് മകളെ പട്ടികജാതിക്കാരന് കല്യാണം കഴിച്ചു കൊടുക്കണമായിരുന്നു വിവാദ പരാമര്ശവുമായി കൊടിക്കുന്നില് സുരേഷ് തിരുവനന്തപുരം: പിണറായി വിജയന് നവോത്ഥാന നായകനായിരുന്നുവെങ്കില് മകളെ പട്ടികജാതിക്കാരന് കല്യാണം കഴിച്ചു കൊടുക്കണമായിരുന്നുവെന്ന് കൊടിക്കുന്നില് സുരേഷ് എം.പി. പട്ടികജാതിക്കാരനായ മന്ത്രിയെ നിയന്ത്രിക്കുന്നതിനായി മുഖ്യമന്ത്രി തന്റെ മനഃസാക്ഷി സൂക്ഷിപ്പുകാരനെ നിയോഗിച്ചുവെന്ന് കൊടിക്കുന്നില് സുരേഷ് വിമര്ശിച്ചു. എസ്.സി.എസ്.ടി ഫണ്ട് തട്ടിപ്പ് സി.ബി.ഐ. അന്വേഷിക്കണം എന്നാവശ്യപ്പെട്ട് നടത്തിയ ധര്ണയിലാണ് കൊടിക്കുന്നില് സുരേഷ് മുഖ്യമന്ത്രിക്കെതിരെ വിവാദ പരാമര്ശം നടത്തിയത്. പട്ടികജാതിക്കാരോട് കടുത്ത അവഗണനയാണ് മുഖ്യമന്ത്രി കാണിക്കുന്നതെന്നും അദ്ദേഹം കുറ്റപ്പെടുത്തി. ഇതിനെ സാധൂകരിക്കുന്നതിനായി ചില പരാമര്ശങ്ങള് അദ്ദേഹം നടത്തി. മുഖ്യമന്ത്രി തുടര്ച്ചയായി പട്ടികജാതി വിഭാഗങ്ങളെ അവഗണിക്കുകയാണ്. മന്ത്രിസഭാ രൂപീകരണത്തില് പോലും അത് കണ്ടു. അതിനുശേഷമുളള ഉദ്യോഗസ്ഥ നിയമനത്തിലും പിഎസ്സി നിയമനത്തിലും പട്ടിക ജാതിക്കാരെ അവഗണിക്കുകയാണ്. പട്ടികജാതിക്കാരനായ ഒരു മന്ത്രിക്ക് ദേവസ്വം വകുപ്പ് കൊടുത്തതിനെ കൊട്ടിഘോഷിക്കുകയും അതേസമയം മന്ത്രിയെ നിയന്ത്രിക്കുന്നതിനായി തന്റെ മനഃസാക്ഷി സൂക്ഷിപ്പുകാരനെ നിയമിക്കുകയും ചെയ്തു. സര്ക്കാര് തുടര്ച്ചയായി അവഗണിക്കുകയാണെന്നും അദ്ദേഹം വ്യക്തമാക്കി. മുഖ്യമന്ത്രിയുടെ നവോത്ഥാനം തട്ടിപ്പാണ്. നവോത്ഥാന നായകനായി പ്രത്യക്ഷപ്പെടുകയും അതിനുവേണ്ടി പ്രചാരണം നടത്തുകയും ചെയ്ത ഒരു ഭരണാധികാരിയെന്ന നിലയില് നവോത്ഥാനം നടപ്പാക്കാന്, പറയുന്ന കാര്യത്തില് ആത്മാര്ഥത ഉണ്ടായിരുന്നുവെങ്കില് അദ്ദേഹം സ്വന്തം കുടുംബത്തില് നടപ്പാക്കണമെന്നുളള ഒരു ചര്ച്ച കേരളത്തിന്റെ പൊതുസമൂഹത്തിന്റെ മുന്നില് വന്നു. താന് അത് ചൂണ്ടിക്കാണിക്കുകയാണ് ചെയ്തതെന്നും അതിനെ വേറൊരു തരത്തില് വ്യാഖ്യാനിക്കേണ്ടെന്നും അദ്ദേഹം മാദ്ധ്യമ പ്രവര്ത്തകരുടെ ചോദ്യങ്ങള്ക്ക് മറുപടി നല്കി.